Il-qdusija tal-qassisin Il-Mulej kellem lil Mosè u qallu: "Kellem lill-qassisin, ulied Aron, u għidilhom: Ħadd minn niesu ma għandu jitniġġes għall-mejjet, ħlief għal min jiġi minnu mill-qrib, jiġifieri għal ommu, għal missieru, għal ibnu, għal bintu, għal ħuh. Jista' jitniġġes ukoll għal oħtu, qariba tiegħu, li tkun għadha xebba, u mhux miżżewwġa. Ir-raġel miżżewweġ ma għandux jitniġġes u jipprofana ruħu, minħabba nies il-mara. Ma għandhomx iqaxxru rashom dawra tond, u ma jaqtgħux truf leħithom, u ma jqattgħux ġisimhom. Għandhom ikunu qaddisin lil Alla tagħhom , u ma jipprofanawx isem Alla tagħhom, għax huma joffru s-sagrifiċċji maħruqa, ikel lil Alla tagħhom, u għalhekk għandhom ikunu qaddisin. Ma jeħdux b'marthom mara żienja, jew mara li tilfet xbubitha, jew inkella waħda mkeċċija minn żewġha, għaliex hu qaddis lil Alla tiegħu; u ta' qaddis għandek iżżommu, għax hu joffri l-ikel ta' Alla tiegħek. Qaddis ikun għalik, għax qaddis jien il-Mulej, li nqaddiskom. U bint qassis li titkasbar biż-żina u bil-prostituzzjoni, tkun qiegħda tipprofana lil missierha, u għandhom jaħarquha bin-nar. "Il-qassis il-kbir fost ħutu, dak li kien imsawwab iż-żejt tal-konsagrazzjoni fuq rasu, u mogħtija lilu s-setgħa li jilbes l-ilbies sagru, ma għandux iħabbel xagħar rasu , u anqas iċarrat ilbiesu. "Ma għandu jersaq lejn ebda mejjet, u ma għandux jitniġġes, lanqas għal missieru jew ommu. Ma għandux joħroġ mis-santwarju u lanqas jipprofana s-santwarju ta' Alla tiegħu, għaliex għandu fuqu ż-żejt tal-konsagrazzjoni ta' Alla tiegħu: Jiena l-Mulej. "Għandu jiżżewweġ xebba. Ma għandux jieħu armla, jew mara mkeċċija minn żewġha, jew waħda mkasbra biż-żina; imma għandu jieħu xebba minn niesu. U ma jipprofanax lil nislu fost niesu: Jiena l-Mulej li nqaddsu." Il-qassis għandu jkun bla tebgħa U l-Mulej kellem lil Mosè u qallu: "Kellem lil Aron u għidlu: Ħadd minn nislek fil-ġenerazzjonijiet kollha tagħhom, li jkollu xi difett, ma għandu jersaq biex joffri l-ikel lil Alla. Ħadd li jkollu xi difett: agħma, zopp, wiċċu sfigurat, għaġeb, riġlu jew idu miksura, ħotbi, qerqni, bil-bjada f'għajnejh, b'mard tal-ġilda, bil-ħakk, b'testikoli mgħaffġa. Ħadd minn nisel Aron il-qassis, li jkollu xi difett bħal dan, ma għandu jersaq joffri s-sagrifiċċji maħruqa lill-Mulej. Min għandu xi difett ma għandux joffri l-ikel ta' Alla tiegħu. Iżda jista' jiekol l-ikel ta' Alla tiegħu, ħwejjeġ qaddisa u mill-aktar imqaddsa. Imma ma jidħolx 'il ġewwa mill-velu, u lanqas ma għandu jersaq lejn l-artal, għax għandu difett u ma għandux jipprofana s-santwarju tiegħi. Jiena l-Mulej li nqaddishom." Dan qal Mosè lil Aron u lil uliedu, u lil ulied Iżrael kollha.